Félagslegar framfarir á Íslandi - SPI 2018 Hver er staða Íslands í samfélagi þjóðanna þegar kemur að því sem skiptir tilveru fólks mestu máli : góðu aðgengi að menntun , heilbrigðisþjónustu og hagkvæmu húsnæði í frjálsu , öruggu og jöfnu samfélagi ? Á morgunverðarfundi í Arion banka miðvikudaginn 26. september verður farið ofan í saumana á stöðu Íslands á glænýjum lista Social Progress Imperative stofnunarinnar yfir hvernig þjóðum heimsins tekst að ráðstafa þjóðartekjum þannig að þær komi sem flestum til góða . Mælikvarðinn er vísitala félagslegra framfara ( VFF – Social Progress Index ) sem er lykilverkfæri við stefnumótun en líka öflugt aðhaldstæki kjósenda . Ísland hefur skorað hátt á lista SPI stofnunarinnar undanfarin ár . Það verður fróðlegt að skoða hver staða landsins er á nýja listanum , ekki síst í ljósi þeirra átaka sem spáð er á íslenskum vinnumarkaði í vetur þar sem verður meðal annars tekist á um hvernig þjóðarkökunni er skipt . Farið verður yfir niðurstöður Íslands , styrkleikar skoðaðir en einnig rætt hvað þarf að gera betur , meðal annars með tilliti til heimsmarkmiða Sameinuðu þjóðanna . Fundurinn er haldinn í höfuðstöðvum Arion banka , Borgartúni þann 26. september . Húsið opnar kl. 08.15 með léttum morgunverði , dagskráin hefst 8.30 og lýkur klukkan 10 . Allir velkomnir á meðan húsrúm leyfir Dagskráin er sem hér segir : 08:30 - Velkomin í Arion banka 08:35 - SPI 2018 - Niðurstöður fyrir Ísland - Rósbjörg Jónsdóttir , fulltrúi SPI á Íslandi 08:55 - Af hverju eru heimsmarkmiðin okkur mikilvæg og hvernig notar Kópavogur SPI til að innleiða þau ? - Páll Magnússon , bæjarritari Kópavogs 09:10 - Lífskjör vs Lífsgæði - Panel umræður Hvernig tekst stjórnvöldum að ráðstafa þjóðarverðmætum þannig að þau komi sem flestum til góða ? Þátttakendur í panel : Björt Ólafsdóttir fyrrverandi umhverfisráðherra , Brynhildur Davíðsdóttir prófessor og stjórnarformaður OR , dr. Gunnar Haraldsson hagfræðingur og Stefán Broddi Guðjónsson forstöðumaður greiningardeildar Arion banka . Stjórnandi umræða : Jón Kaldal , sérfræðingur í almannatengslum .